Hvis vores virksomheder skal kunne konkurrere med naboernes, og vi vil have de offentlige budgetter til at hænge sammen, bliver vi alle sammen nødt til at lægge flere timer på arbejdet. 24 pct. mere i løbet af et arbejdsliv for at være helt præcis, konkluderede konsulenthuset Boston Consulting Group i en rapport, som blev præsenteret i torsdags.

Det er langt fra første gang, at længere arbejdsdage er blevet båret frem som løsninger på vores problemer med vækst og produktivitet.

Arbejdsgivernes interesseorganisationer og de borgerlige partier har længe turneret med budskabet om, at danskerne arbejder for lidt i forhold til borgerne i de lande, vi normalt sammenligner os med – samme argument, som Boston Consulting Group bruger i deres aktuelle rapport. Se figur 1. Og de færreste har glemt Socialdemokraternes plan om, at 12 minutters ekstra arbejde om dagen ville lukke hullerne i statskassen, som Helle Thorning-Schmidt slog sig op på, før hun indtog Statsministeriet.